ป้อม โอดพูดเล่น ชูบิ๊กแดงนายกรัฐมนตรี
สิระขวางธนาธร นั่งเป็น กมธ.งบ,ประวิตร แจงแค่พูดเล่นเชียร์ อภิรัชต์ ต่อคิวนั่งนายกฯ อุบไต๋ พปชร.อ้าแขนรับงูเห่าสีส้ม สนธิรัตน์ ยกคำพูด บิ๊กแดง เป็นทหารอาชีพไม่สนใจเล่นการเมือง ปัดเปิดหัวดูดเด็ก อนค. อิทธิพล ยันไม่ได้ดีล กวินนาถ พลิกขั้ว ศรีนวล มุดทำเนียบฯ พบ อนุทิน แจงของบฯช่วย รพ.จอมทอง ไม่มีเรื่องการเมือง สิระ จ่อยื่นศาลรัฐธรรมนูญตีความขวาง ธนาธร เป็น กมธ.งบประมาณฯ พท.เก็บข้อมูล,ลับมีดรอเชือดรัฐบาล อนุดิษฐ์ เช็กข้อมูลพร้อมยื่นซักฟอกทันที วันนอร์ เผยเปิดสภาฯลุยถกช่องทางแก้รัฐธรรมนูญ หน.อนาคตใหม่หดหู่ระบอบ คสช. ฝังลึกในรัฐธรรมนูญ อัดงบฯปี 63 ไม่ตอบโจทย์ประชาชน เอื้อกลุ่มทุน-หล่อเลี้ยงกองทัพ-ขุนระบบราชการจนเทอะทะ,จากกรณี พล.อ.ประวิตร วงษ์สุวรรณ รองนายกรัฐมนตรี ออกมาระบุในเชิงสนับสนุนว่าถ้า พล.อ.อภิรัชต์ คงสมพงษ์ ผบ.ทบ. เป็นนายกรัฐมนตรีต่อจาก พล.อ.ประยุทธ์ จันทร์โอชา นายกฯและ รมว.กลาโหมได้ก็ดี จนสังคมจับตาว่าอาจมีการรัฐประหารเกิดขึ้นอีกครั้ง,บิ๊กป้อม ชี้พูดเล่น บิ๊กแดง นั่งนายกฯ,เมื่อเวลา 08.40 น. วันที่ 22 ต.ค. ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรีแทน พล.อ.ประยุทธ์ จันทร์โอชา นายกรัฐมนตรีและ รมว.กลาโหมที่อยู่ระหว่างปฏิบัติภารกิจเดินทางไปร่วมพระราชพิธีบรมราชาภิเษกของสมเด็จพระจักรพรรดิแห่งญี่ปุ่น ระหว่างวันที่ 21-24 ต.ค. ณ กรุงโตเกียว ประเทศญี่ปุ่น โดย พล.อ.ประวิตรให้สัมภาษณ์ก่อนการประชุม ครม.ถึงการเตรียมความพร้อมเฝ้าระวังพื้นที่สำคัญในช่วงการประชุมสุดยอดอาเซียนระหว่างวันที่ 2-4 พ.ย. ว่า เจ้าหน้าที่เตรียมการไว้หมดแล้ว เมื่อถามว่า จะไม่เกิดเหตุการณ์ซ้ำรอยเหมือนการประชุมสุดยอดอาเซียนที่พัทยา จ.ชลบุรี ปี 2552 ใช่หรือไม่ พล.อ.ประวิตรกล่าวว่า ไม่มี เมื่อถามถึงกรณีที่ระบุว่าถ้า พล.อ.อภิรัชต์ คงสมพงษ์ ผบ.ทบ. เป็นนายกฯได้ก็ดี ได้พูดคุยเรื่องนี้กับ ผบ.ทบ.แล้วหรือยัง พล.อ.ประวิตร ตอบว่า ไม่ได้คุย โอ๊ยก็พูดเล่นๆเองแหม,อุบประตูอ้าซ่าเปิดรับงูเห่าสีส้ม,ต่อมาเวลา 13.30 น. พล.อ.ประวิตรให้สัมภาษณ์ภายหลังการประชุม ครม.ถึงกระแสข่าวจะมีงูเห่าพรรคอนาคตใหม่มาร่วมรัฐบาลว่า ไม่รู้ ไปถามเขาสิ เราไม่รู้ จะรู้ได้อย่างไร เมื่อถามว่า มีหลายพรรคไปให้กำลังใจ น.ส.กวินนาถ ตาคีย์ ส.ส.ชลบุรี พรรคอนาคตใหม่ ที่ยกมือสนับสนุนร่าง พ.ร.บ.งบประมาณรายจ่ายประจำปี 2563 จนถูกพรรคต้นสังกัดตั้งกรรมการสอบ พรรคประชารัฐได้ร่วมให้กำลังใจหรือไม่ พล.อ.ประวิตรกล่าวว่า ไม่รู้ ไม่เห็นมีเลย เมื่อถามอีกว่าถ้า ส.ส.คนดังกล่าวถูกพรรคอนาคตใหม่ขับและประสงค์จะมาร่วมพรรคพลังประชารัฐ พร้อมรับหรือไม่ พล.อ.ประวิตรกล่าวว่า ไม่ตอบ เมื่อถามย้ำว่าอยู่ระหว่างเจรจาหรือเปล่า พล.อ.ประวิตรกล่าวว่าจะเจรจากับใคร ที่มองว่าจะเป็นเรื่องดีหากมีเสียงเพิ่มเป็นเรื่องที่สื่อคิด ส่วนเหตุการณ์ลื่นล้มที่อาคารรัฐสภาภายหลังร่วมกันพิจารณาร่าง พ.ร.บ.งบฯปี 2563 ไม่มีปัญหาอะไร พล.อ.ประยุทธ์ จันทร์โอชา นายกฯและ รมว.กลาโหมมาขอโทษแล้ว ไม่ได้มีอะไร กรณี ส.ส.พรรคเพื่อไทยระบุว่ามีบ่อนพื้นที่ สน.บางรัก ไม่มี เคยบอกไปแล้ว ผู้กำกับ สน.บางรักรายงานว่ามีการจับกุมอยู่ตลอด ผบ.ตร.ตรวจสอบอยู่แล้ว ทั้งนี้ที่ประชุม ครม.ได้พิจารณาโครงการชิม ช้อป ใช้ เฟส 2 ได้อนุมัติแล้ว โฆษกประจำสำนักนายกฯจะเป็นคนแถลงรายละเอียด,บิ๊กป๊อก ชิ่งปมร้อนถามเรื่องอื่นดีไหม,พล.อ.อนุพงษ์ เผ่าจินดา รมว.มหาดไทย ให้สัมภาษณ์ถึงกรณี พล.อ.ประวิตร วงษ์สุวรรณ รองนายกฯ พูดถึง พล.อ.อภิรัชต์ คงสมพงษ์ ผบ.ทบ. ว่าหากได้เป็นนายกฯก็ดี ว่า ไม่มีความเห็น ถามเรื่องอื่นดีไหม,สนธิรัตน์ ย้ำ ผบ.ทบ.ไม่สนการเมือง,นายสนธิรัตน์ สนธิจิรวงศ์ รมว.พลังงาน ในฐานะเลขาธิการพรรคพลังประชารัฐ กล่าวถึงกระแสข่าว พล.อ.อภิรัชต์ คงสมพงษ์ ผบ.ทบ.จะเป็นนายกฯคนต่อไปว่า คงไม่มีผลกระทบอะไรกับรัฐบาลในขณะนี้ เนื่องจากเป็นเรื่องที่มีคนไปถาม พล.อ.ประวิตร วงษ์สุวรรณ รองนายกฯ พล.อ.ประวิตรตอบไปเพราะ พล.อ.อภิรัชต์เป็นคนหนึ่งที่มีคุณสมบัติที่ดี ท่านตอบไปแค่นั้นเอง อย่าหยิบไปเป็นประเด็น พล.อ.อภิรัชต์ได้พูดแล้วว่าจะไม่ทำงานการเมืองเพราะเป็นทหารอาชีพ เมื่อถามว่า แต่ดูเหมือนกระแสสังคมให้ความสนใจ จนมีกระแสข่าวจะมีรัฐประหารอีก นายสนธิรัตน์ กล่าวว่า คงไม่หรอก ทุกอย่างเดินหน้าไปตามปกติ รัฐบาลเดินหน้าเต็มที่ ไม่ต้องกังวลใจเรื่องอื่นมากนัก,ปัดดูดเด็กอนาคตใหม่เข้าพรรค,นายสนธิรัตน์กล่าวถึงกรณี น.ส.กวินนาถ ตาคีย์ ส.ส.ชลบุรี พรรคอนาคตใหม่ ถูกพรรคอนาคตใหม่ห้ามเคลื่อนไหว เนื่องจากลงมติเห็นชอบร่าง พ.ร.บ.งบประมาณรายจ่ายประจำปี 2563 ว่า ไม่ทราบรายละเอียดที่ ส.ส.ฝ่ายค้านลงมติเห็นด้วยกับร่าง พ.ร.บ.งบฯ อาจเพราะอยากเห็น พ.ร.บ.งบฯ ผ่านการพิจารณา อยากเห็นการใช้งบฯ เป็นไปได้หลายมิติ เป็นสิทธิส่วนบุคคลของ ส.ส.เมื่อถามว่าหาก น.ส.กวินนาถ ถูกขับออกจากพรรคเดิม พรรคพลังประชารัฐยินดีต้อนรับหรือไม่ นายสนธิรัตน์กล่าวว่า คงยังไม่ถึงขั้นนั้น เป็นเรื่องภายในแต่ละพรรคต้องไปบริหารจัดการ เมื่อถามว่า น.ส.กวินนาถระบุว่ามีทั้งฝ่ายค้านและรัฐบาลให้กำลังใจ นายสนธิรัตน์ ตอบว่า ไม่ทราบและไม่ทราบเรื่องที่มีการติดต่อทาบทามให้ย้ายพรรค ส.ส.ทุกคนรู้จักกันอยู่แล้ว อาจมีการ พูดคุยหรือพูดเล่นกันบ้างหรือไม่ แต่พรรคพลังประชารัฐไม่มี,อิทธิพล ไม่ได้ดีล กวินนาถ พลิกขั้ว,ด้านนายอิทธิพล คุณปลื้ม รมว.วัฒนธรรมแกนนำกลุ่มชลบุรี พรรคพลังประชารัฐ กล่าวถึง กรณีถูกพาดพิงเป็นคนดึง น.ส.กวินนาถ ตาคีย์ ส.ส.ชลบุรี พรรคอนาคตใหม่ ให้มาลงมติสนับสนุน พ.ร.ก.โอนอัตรากำลังพลและงบประมาณบางส่วนของกองทัพบก กองทัพไทย กระทรวงกลาโหม ไปเป็นของหน่วยบัญชาการถวายความปลอดภัยรักษาพระองค์ พ.ศ.2562 และร่าง พ.ร.บ.งบฯ ปี 63 ว่า รู้จัก น.ส.กวินนาถตอนลงสมัครเลือกตั้ง จากนั้นไม่ได้พูดคุยกันอีก แต่ในฐานะเป็นคนจังหวัดเดียวกันและเคยทำหน้าที่ ส.ส.เขตมาก่อน เข้าใจดีว่าคนเป็น ส.ส.มุ่งหวังให้งบฯ ลงไปในพื้นที่ เมื่อถามว่า หากพรรค อนาคตใหม่มีมติขับ น.ส.กวินนาถพ้นพรรค พรรคพลังประชารัฐพร้อมต้อนรับหรือไม่ นายอิทธิพล ตอบว่า เป็นเรื่องตัวบุคคลจะตัดสินใจเอง และขึ้นอยู่กับกระบวนการของแต่ละพรรค เมื่อถามว่า ยืนยันใช่ไหมไม่ใช่เป็นคนดีล น.ส.กวินนาถมาสนับสนุนกฎหมายรัฐบาล นายอิทธิพล ตอบว่า ไม่มี,เด็ก พปชร.ยื่น กกต.สอบ อนค.ละเมิด ส.ส.,ที่สำนักงาน กกต. นายสนธิญา สวัสดี สมาชิกพรรคพลังประชารัฐ (พปชร.) เข้ายื่นหนังสือถึง กกต.ขอให้ตรวจสอบการทำงานของพรรคอนาคตใหม่ว่า เข้าข่ายไม่เป็นไปตามบทบัญญัติของรัฐธรรมนูญมาตรา 5 และมาตรา 114 เกี่ยวกับสิทธิเสรีภาพหรือไม่ กรณี น.ส.กวินนาถ ตาคีย์ ส.ส.เขต 7 จ.ชลบุรี ลงมติรับหลักการร่าง พ.ร.บ.งบประมาณรายจ่ายประจำปีงบประมาณ 2563 พรรคอนาคตใหม่ได้เตรียมตรวจ สอบวินัยและจริยธรรม และจะสั่งห้ามร่วมกิจกรรมของพรรคว่า รัฐธรรมนูญมาตรา 5 ได้มีบทบัญญัติที่ชัดเจนเกี่ยวกับกฎและข้อบังคับประเด็นหนึ่งประเด็นใดที่ขัดต่อรัฐธรรมนูญจะใช้บังคับไม่ได้ ฉะนั้นการกระทำของพรรคไปละเมิดสิทธิเสรีภาพของ ส.ส. ถือว่าเป็นการกระทำที่ขัดต่อรัฐธรรมนูญมาตรา 5 และ 114 จึงจำเป็นต้องมายื่นเรื่องให้ กกต.ติดตามและพิจารณาให้ชัดว่าการกระทำของพรรคไปละเมิดสิทธิ ส.ส.หรือไม่ หากยังมีการกระทำอย่างต่อเนื่อง เช่นขับไล่ ส.ส.จะเข้าข่ายความผิดตามกฎหมาย นำไปสู่การทำให้พรรคถูกยุบได้,จ่อยื่นตีความ ธนาธร เป็น กมธ.งบฯ,เมื่อเวลา 14.00 น. นายสิระ เจนจาคะ ส.ส.กทม.พรรคพลังประชารัฐ กล่าวถึงกรณีพรรคอนาคตใหม่เสนอชื่อนายธนาธร จึงรุ่งเรืองกิจ หัวหน้าพรรคเป็น กมธ.วิสามัญพิจารณาร่าง พ.ร.บ.งบฯ ปี 63 ว่า มาตรา 129 ของรัฐธรรมนูญ 2560 ระบุว่าสภาฯ มีอำนาจเลือกบุคคลผู้เป็น ส.ส.หรือมิได้เป็น ส.ส.ตั้งเป็น กมธ.วิสามัญเพื่อกระทํากิจการ พิจารณาสอบหาข้อเท็จจริงหรือศึกษาเรื่องใดๆ และรายงานให้สภาฯ ทราบตามระยะเวลาที่กำหนด การเสนอชื่อนายธนาธรถูกศาลรัฐธรรมนูญสั่งให้ยุติการปฏิบัติหน้าที่ ส.ส.ชั่วคราว ระหว่างรอคำวินิจฉัยสมาชิกภาพความเป็น ส.ส.กรณีถือหุ้นกิจการสื่อมวลชน เข้ามาเป็น กมธ.วิสามัญพิจารณาร่าง พ.ร.บ.งบฯ ปี 63 กระทำไม่ได้ ถ้านายธนาธรเข้ามาในฐานะ ส.ส.และตอนนี้ศาลรัฐธรรมนูญมีคำสั่งให้หยุดปฏิบัติหน้าที่ จึงทำหน้าที่ ส.ส.ไม่ได้ จะใช้สิทธิคนนอกก็มีคำถามว่าเป็นคนนอกหรือไม่ ยังมีสมาชิกภาพ ส.ส.อยู่ วันที่ 24 ต.ค. จะไปยื่นคำร้องให้ กมธ.วิสามัญชุดนี้ตรวจสอบและจะไปยื่นคำร้องต่อศาลรัฐธรรมนูญเพื่อให้ตีความคุณสมบัติของนายธนาธรจะร่วมเป็น กมธ.วิสามัญทำได้หรือไม่,ศรีนวล มุดทำเนียบฯ พบ เสี่ยหนู,ผู้สื่อข่าวรายงานว่า เมื่อเวลา 15.40 น. น.ส. ศรีนวล บุญลือ ส.ส.เชียงใหม่ พรรคอนาคตใหม่ 1 ใน ส.ส.พรรคอนาคตใหม่ที่โหวตสวนมติพรรคกรณีร่าง พ.ร.ก.โอนอัตรากำลังพลและงบประมาณบางส่วนของกองทัพบก กองทัพไทย กระทรวงกลาโหม ไปเป็นของหน่วยบัญชาการถวายความปลอดภัยรักษาพระองค์ฯ เดินทางมายังทำเนียบรัฐบาลเข้าพบนายอนุทิน ชาญวีรกูล รองนายกฯ และ รมว.สาธารณสุข พูดคุยการจัดสรรงบฯ ให้โรงพยาบาลในพื้นที่ จ.เชียงใหม่ หลังสภาฯรับหลักการร่าง พ.ร.บ.งบฯ ปี 2563 วาระแรก เจ้าหน้าที่หน้าห้องนายอนุทินลงมารับ น.ส.ศรีนวลเข้าประตูหลังตึกบัญชาการ เพื่อกันไม่ให้พูดคุยกับนักข่าว ก่อนหน้านี้ น.ส.ศรีนวลมักจะไปพบกับนายอนุทิน ที่กระทรวงสาธารณสุขอยู่บ่อยครั้ง,ของบฯให้ รพ.จอมทองอย่าโยงการเมือง,น.ส.ศรีนวลเปิดเผยภายหลังเข้าพบนาน 30 นาที ว่า นำผู้บริหารโรงพยาบาลจอมทอง จ.เชียงใหม่เข้าพบนายอนุทินขอรับการสนับสนุนงบฯก่อสร้างที่พักเจ้าหน้าที่หลังถูกไฟไหม้ไปก่อนหน้านี้ ไม่มีเรื่องการเมือง ถ้าไม่บริสุทธิ์ใจคงไม่กล้ามาที่นี่ ขออย่าหยิบยกมาเป็นประเด็นการเมือง กลัวการช่วยเหลือประชาชนจะไม่คืบหน้า น.ส.ศรีนวลถือเป็น 1 ใน ส.ส.พรรคอนาคตใหม่ที่โหวตสวนมติพรรคกรณีร่าง พ.ร.ก.โอนอัตรากำลังพลและงบประมาณบางส่วนของกองทัพบก กองทัพไทย กระทรวงกลาโหม ไปเป็นของหน่วยบัญชาการถวายความปลอดภัยรักษาพระองค์ ซึ่งเป็นส่วนราชการในพระองค์ พ.ศ.2562,พท.ลับมีดรอข้อมูลพร้อมซักฟอกทันที,วันเดียวกัน น.อ.อนุดิษฐ์ นาครทรรพ เลขาธิการพรรคเพื่อไทย ให้สัมภาษณ์ถึงความพร้อมการยื่นอภิปรายไม่ไว้วางใจรัฐบาลว่า ตามข้อบังคับสภาฯใน การอภิปรายไม่ไว้วางใจฝ่ายค้านจะทำได้ปีละ 1 ครั้งตามปีปฏิทิน หมายความว่าเมื่อสภาฯเปิดประชุมสมัยสามัญวันที่ 1 พ.ย. ฝ่ายค้านจะมีเวลาตัดสินใจ 2 เดือนว่าจะยื่นอภิปรายไม่ไว้วางใจรัฐบาลในปี 2562 หรือไม่ ฝ่ายค้านต้องมั่นใจว่ามีข้อมูลเพียงพอ มีน้ำหนักและเป็นข้อเท็จจริงที่ชี้ให้เห็นว่ารัฐบาล พล.อ.ประยุทธ์ จันทร์โอชา นายกฯและ รมว.กลาโหม ได้บริหารราชการแผ่นดินบกพร่องผิดพลาดขาดประสิทธิภาพ หรือหากการตรวจสอบของฝ่ายค้าน พบว่าอาจมีการบริหารราชการแผ่นดินที่เข้าข่ายทุจริตประพฤติผิดมิชอบ เราคงจะยื่นอภิปรายก่อนสิ้นปี ตรงข้ามหากการตรวจสอบของเรามีข้อมูลยังไม่ครบถ้วน ขาดน้ำหนัก 7 พรรคร่วมฝ่ายค้านหารือกันแล้วว่าการดำเนินการอย่างไรต้องยึดข้อเท็จจริงและข้อมูล สรุปแล้วมีโอกาสเกิดขึ้นได้ทั้ง 2 ประการ เรากำลังรวบรวมข้อมูลอยู่ เมื่อถามว่า หากจะยื่นอภิปรายไม่ไว้วางใจจะยื่นเดือน พ.ย. หรือ ธ.ค. น.อ.อนุดิษฐ์ กล่าวว่า หากมีข้อมูลสมบูรณ์พร้อมจะไม่รีรอ จะยื่นซักฟอกทันทีก่อนสิ้นปี,ถกแก้ รธน.ค่อยหารือไม่ไว้วางใจ,นายวันมูหะมัดนอร์ มะทา หัวหน้าพรรคประชาชาติ กล่าวเรื่องเดียวกันว่า การเตรียมความพร้อมยื่นขอเปิดอภิปรายไม่ไว้วางใจรัฐบาล พรรคร่วมฝ่ายค้านยังไม่มีการหารือกันอย่างเป็นทางการ ต้องดูว่ามีเรื่องที่เหมาะสมควรจะเปิดอภิปรายไม่ไว้วางใจได้หรือไม่ เพียงแต่วางแนวทางไว้กว้างๆว่า หากจะมีการอภิปราย ไม่ไว้วางใจในปี 2562 ช่วงกลางเดือน ธ.ค.จะเป็นเวลาที่เหมาะสม เมื่อเปิดสมัยประชุมสามัญวันที่ 1 พ.ย.วิปฝ่ายค้านจะหยิบยกมาหารือกัน แต่ไม่ใช่ประเด็นแรกที่จะหารือ ยังมีการพิจารณาแนวทางแก้ไขรัฐธรรมนูญเป็นเรื่องหลักที่ต้องหารือกันก่อน เนื่องจากเรื่องดังกล่าวได้เลื่อนญัตติมาเป็นประเด็นแรกๆ ที่สภาฯจะพิจารณาหลังการเปิดสมัยประชุมสามัญ,ล็อบบี้ ผบ.ทบ.ถอนฟ้อง 7 แกนนำ,ผู้สื่อข่าวรายงานจากรัฐสภาว่า ในการประชุมคณะกรรมาธิการความมั่นคงแห่งรัฐ กิจการชายแดนไทยยุทธศาสตร์ชาติและการปฏิรูปประเทศ สภาฯ เมื่อวันที่ 21 ต.ค.ที่มี พล.ท.พงศกร รอดชมภู ส.ส.บัญชีรายชื่อ พรรคอนาคตใหม่ เป็นประธาน ได้เชิญ พล.อ.อภิรัชต์ คงสมพงษ์ ผบ.ทบ. มาแลกเปลี่ยนความเห็นกรณีการบรรยายพิเศษ แผ่นดินของเราในมุมมองความมั่นคง ตอนแรก พล.อ.อภิรัชต์ได้ส่ง พล.อ.วินัย ประภูชะเนย์ ผู้ช่วย ผบ.ทบ.มาแทน ทำให้ กมธ.ซีกฝ่ายค้านหลายคนไม่พอใจ จนมีบางคนเสนอให้ใช้ พ.ร.บ.คำสั่งเรียกของคณะกรรมาธิการของสภาฯและวุฒิสภา พ.ศ.2554 แต่ กมธ.อีกฝ่ายปรามไว้เกรงจะเป็นการเล่นการเมืองมากเกินไป แต่ในที่สุด พล.อ.อภิรัชต์เดินทางมาด้วยตัวเอง ยืนยันต่อ กมธ.ว่าไม่เคยมีอคติกับนักการเมืองคนใด คุ้นเคยกับนักการเมืองหลายคน ในอดีตมีนักการเมืองมาพบบิดาหลายครั้ง จึงคุ้นเคยกับนักการเมืองหลายคน สิ่งที่พูดในการบรรยายพิเศษไม่มีเจตนาพาดพิงใคร แต่นำเสนอข้อมูลในฐานะฝ่ายความมั่นคง ในที่ประชุมยังได้หารือประเด็น พล.ท.พรศักดิ์ พูลสวัสดิ์ แม่ทัพภาคที่ 4 แจ้งความเอาผิดตามกฎหมายอาญามาตรา 116 กับ 7 แกนนำพรรคฝ่ายค้าน กรณีขึ้นเวทีรณรงค์แก้ไขรัฐธรรมนูญที่ จ.ปัตตานี มีนักวิชาการเสนอแก้รัฐธรรมนูญ มาตรา 1 โดย กมธ.ฝ่ายค้านขอให้ พล.อ.อภิรัชต์ช่วยประสานแม่ทัพภาคที่ 4 ให้ถอนฟ้อง พล.อ.อภิรัชต์รับปากจะช่วยประสานให้เพราะเห็นว่าเรื่องนี้ควรประนีประนอม,บิ๊กแดง ชี้การเมืองยุคใหม่กินรวบ,ผู้สื่อข่าวรายงานว่า ภายหลัง พล.อ.อภิรัชต์ คงสมพงษ์ ผบ.ทบ.ไปชี้แจงต่อกรรมาธิการความมั่นคง เมื่อวันที่ 21 ต.ค.ที่ผ่านมา หลังจากนั้น ผบ.ทบ.ได้ส่งข้อความทางโทรศัพท์ให้นักข่าวที่สนิทกันสั้นๆว่า การเมืองยุคนี้หากเปรียบเทียบกับสลากฯ การเมืองยุคใหม่เหมือนสลากกินรวบ แต่การเมืองแบบเก่าเหมือนสลากกินแบ่ง อาจจะมีมิตรแท้น้อยแต่ไม่มีศัตรูถาวร พูดแบบนี้ นักการเมืองเข้าใจได้ดี จะได้เลือกได้ว่าชอบแบบไหน,ธนาธร หดหู่ระบอบ คสช.ฝังลึกใน รธน.,เมื่อเวลา 13.00 น. ที่คณะนิติศาสตร์ มหาวิทยาลัยเชียงใหม่ นายธนาธร จึงรุ่งเรืองกิจ หัวหน้าพรรคอนาคตใหม่ ร่วมวงเสวนา ปฏิสังขรณ์ประเทศไทย โดยกล่าวตอนหนึ่งว่ารอบ 7 วันที่ผ่านมาเป็นช่วงเวลาที่หดหู่มาก ไปช่วยผู้สมัครหาเสียงเลือกตั้งซ่อมที่ จ.นครปฐมกับคุมทีมอภิปราย พ.ร.บ.งบฯปี 2563 สิ่งที่ได้ฟังจากชาวบ้านมันเจ็บปวดมาก ทุกคนต่างระบายให้ฟังถึงปัญหาเศรษฐกิจ หลายคนสิ้นหวังบางคนไม่มีงานทำ ค้าขายในตลาดยอดลดลง คนทำงานโรงงานไม่มีโอที เมื่อมาเจอกับร่าง พ.ร.บ.งบฯยิ่งหดหู่เข้าไปใหญ่ เป็นเรื่องการเมือง รัฐธรรมนูญ เป็นเรื่องของอำนาจ หลังการเลือกตั้ง คสช.หายไปแล้วก็จริง แต่ระบอบ คสช.ยังอยู่กับเราในรูปแบบรัฐธรรมนูญปี 2560 ที่มาของอำนาจกลุ่มชนชั้นนำ คือกลุ่มทุน ระบบราชการ รถถัง ปืน กองทัพ กฎหมาย ตุลาการ แสดงออกผ่าน ส.ว.250 คนไม่ได้มาจากประชาชน การจัดสรรงบฯจึงไม่ต้องเอาไปจัดสรรเพื่อประชาชน นี่คือเหตุผลว่าทำไมเขาถึงกล้าถวายสัตย์ฯ เช่นนั้น กล้าตั้งรัฐมนตรีที่มีข้อครหาเรื่องยาเสพติด เพราะไม่แคร์ประชาชน ที่ไม่ได้อยู่ในสมการของเขา,งบฯ 63 เอื้อกลุ่มทุน–ราชการ,นายธนาธรกล่าวว่า ในรอบ 5 ปีที่ผ่านมา การใช้งบฯเพื่อไปหล่อเลี้ยงระบบราชการที่ใหญ่เทอะทะ เต็มไปด้วยงบฯดำเนินการ ค่าสัมมนา ค่าเบี้ยเลี้ยง เบี้ยประชุม ค่าที่พัก จากการทำการบ้านเรื่องงบประมาณเราเห็นงบฯแบบนี้เยอะไปหมด ถูกเอาไปหล่อเลี้ยงกองทัพ ไปเอื้อกลุ่มทุน เห็นแล้วเรารู้สึกเจ็บปวด ชีวิตของประชาชนมันยากเย็นและต้องต่อสู้ดิ้นรน แต่เราไม่มีอำนาจจะไปช่วยเหลือเขาได้เลย ทั้งที่เรารู้ว่าประเทศไทยมีทรัพยากรเพียงพอที่จะทำให้ชีวิตความเป็นอยู่ของเขาดีขึ้นได้มากกว่านี้ ทั้งที่งบประมาณประเทศ 3.2 ล้านล้านบาท มีหน้าที่ตอบโจทย์ปัญหาของประเทศ และพาประเทศก้าวไปข้างหน้า แต่ด้วยงบฯแบบนี้ล้มเหลวทั้งสองด้าน แต่พวกเขาไม่แคร์ เพราะไม่ได้มาจากประชาชน นี่คือกลไกที่วางเอาไว้หมดแล้ว นี่คือความเจ็บปวด เมื่อเราเห็นความเป็นจริงกับงบฯ ปี 63 ดังนั้นฝากไว้ประเทศเราไม่มีทางไปต่อข้างหน้าได้เลย ถ้าเราไม่เปลี่ยนแปลงโครงสร้างที่เขายังเอาระบอบ คสช.ไว้อยู่ อย่าฝากความหวังไว้กับคน แต่จงลุกขึ้นมาทำและเปลี่ยนแปลงด้วยมือของเราเอง,ประกาศ พ.ร.ฎ.เปิดสมัยประชุมสภาฯ,วันเดียวกัน เว็บไซต์ราชกิจจานุเบกษา เผยแพร่พระราชกฤษฎีกา เรียกประชุมรัฐสภาสมัยประชุมสามัญประจำปีครั้งที่สอง พ.ศ.2562 ใจความว่า พระบาทสมเด็จพระปรเมนทรรามาธิบดีศรีสินทรมหา วชิราลงกรณ พระวชิรเกล้าเจ้าอยู่หัวให้ไว้ ณ วันที่ 26 ก.ย. พ.ศ.2562 เป็นปีที่ 4 ในรัชกาลปัจจุบัน พระบาทสมเด็จพระปรเมนทรรามาธิบดีศรีสินทรมหา วชิราลงกรณ พระวชิรเกล้าเจ้าอยู่หัวมีพระบรมราช– โองการโปรดเกล้าฯให้ประกาศว่า โดยที่สภาผู้แทนราษฎรได้กำหนดวันเริ่มสมัยประชุมสามัญประจำปีครั้งที่สองในวันที่ 1 พ.ย. ตามความในมาตรา 121 ของรัฐธรรมนูญแห่งราชอาณาจักรไทย อาศัยอำนาจตามความในมาตรา 121 มาตรา 122 และมาตรา 175 ของรัฐธรรมนูญแห่งราชอาณาจักรไทย จึงทรงพระกรุณา โปรดเกล้าฯให้ตราพระราชกฤษฎีกาเรียกประชุมรัฐสภา สมัยประชุมสามัญประจำปีครั้งที่สอง ตั้งแต่วันที่ 1 พ.ย.2562 ผู้รับสนองพระบรมราชโองการ พล.อ.ประยุทธ์ จันทร์โอชา นายกรัฐมนตรี,เผยอาการ ชวน หายดีเกือบ 100%,ที่รัฐสภา นายสมบูรณ์ อุทัยเวียนกุล เลขานุการประธานสภาผู้แทนราษฎร กล่าวถึงอาการของนายชวน หลีกภัย ประธานสภาผู้แทนราษฎร ที่ป่วยเนื่องจากติดเชื้อในกระแสเลือดว่า อาการดีขึ้นมากเกือบเป็นปกติ 100% แล้ว แข็งแรงเร็วมาก ได้รับยาตรงกับเชื้อแล้ว แต่ต้องอยู่โรงพยาบาลรับยาต่อเนื่อง 7 วัน เนื่องจากเป็นเชื้อรุนแรงจะออกจากโรงพยาบาลได้ประมาณวันที่ 25 ต.ค.แล้วเอายามาทานที่บ้าน แต่นายชวนมีภารกิจมากจึงขอหมอออกมาทำภารกิจก่อน เมื่อเวลา 08.00 น. วันที่ 22 ต.ค.ได้ไปร่วมประชุมที่ศาลฎีกาเพื่อสรรหาคณะกรรมการป้องกันและปราบปรามการทุจริตแห่งชาติ (ป.ป.ช.) ช่วงบ่ายประชุมสรรหาคณะกรรมการสิทธิมนุษยชนแห่งชาติ (กสม.) จากนั้นเข้าพักรักษาที่โรงพยาบาลรามาธิบดีต่อ วันที่ 23 ต.ค.วันปิยมหาราช นายชวนมีภารกิจ ตั้งแต่เวลา 07.00-20.00น. เมื่อเสร็จภารกิจจะกลับเข้าโรงพยาบาลเหมือนเดิม,กกต.ยกคำร้องธนาธรทำบลายด์ทรัสต์,ช่วงเย็น เว็บไซต์สำนักงาน กกต.เผยแพร่คำวินิจฉัย กกต.เมื่อวันที่ 16 ก.ย.ยกคำร้องของนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ที่ขอให้วินิจฉัยกรณีนายธนาธร จึงรุ่งเรืองกิจ หัวหน้าพรรคอนาคตใหม่ แถลงข่าวเรื่องแนวทางการจัดการทรัพย์สินในการเข้าสู่ตำแหน่งทางการเมืองโดยใช้แนวทางบลายด์ทรัสต์ว่า เข้าข่ายความผิดมาตรา 73 (5) ของกฎหมายว่าด้วยการเลือกตั้ง ส.ส.หรือไม่ หรือเป็นการเข้าข่ายหลอกลวงหรือจูงใจให้เข้าใจผิดในคะแนนนิยมของผู้สมัครหรือพรรคการเมือง กกต.ได้พิจารณารายงานการไต่สวนและพยานหลักฐานอื่นประกอบแล้วได้ความว่า การแถลงข่าวการจัดการทรัพย์สินผ่านคณะกรรมการ บลายด์ทรัสต์ของนายธนาธรเมื่อวันที่ 18 มี.ค. เป็นเพียงการหาเสียงเลือกตั้งให้แก่ตัวเองเท่านั้น ไม่ได้เป็นการหลอกลวงหรือจูงใจให้เข้าใจผิดในคะแนนนิยมของผู้สมัครหรือพรรคการเมือง หรือเพื่อจงใจให้ผู้มีสิทธิเลือกตั้งลงคะแนนให้ตนเองหรือผู้สมัคร ซึ่งข้อเท็จจริงฟังไม่ได้ว่านายธนาธรกระทำการฝ่าฝืนตามคำร้อง,บิ๊กป้อม ไม่ขัดพรรคร่วมชิงผู้ว่าฯกทม.,พล.อ.ประวิตร วงษ์สุวรรณ รองนายกฯและประธานคณะกรรมการยุทธศาสตร์พรรคพลังประชารัฐ กล่าวว่า ขณะนี้สถานการณ์ภายในประเทศสงบเรียบร้อยดี ความมั่นคงไม่มีอะไร มีม็อบเพียงนิดหน่อยเท่านั้น ส่วนการเลือกตั้งท้องถิ่นต้องถามกระทรวงมหาดไทยขณะนี้ยังไม่ได้ดำเนินการอะไร พรรคพลังประชารัฐยังไม่ได้พิจารณา การพิจารณาผู้สมัครลงเลือกตั้งผู้ว่าฯกทม. ทางพรรคยังไม่ได้หารือ ยังไม่ได้เตรียมการใดๆเป็นเรื่องของพรรคใครพรรคมัน เมื่อถามว่าแสดงว่าหากพรรคร่วมเสนอชิงเก้าอี้ผู้ว่าฯ กทม.ไม่ติดขัดอะไรใช่หรือไม่ พล.อ.ประวิตรกล่าวว่า เรื่องนี้ขอไม่ตอบเพราะไม่ได้เป็นประธานยุทธศาสตร์ของพรรคร่วมรัฐบาล ความชัดเจนที่ระบุว่าพรรคจะส่งผู้สมัครหรือไม่ตอนนี้ยังไม่รู้,คาดเลือกตั้งท้องถิ่นหลัง ก.พ.ปีหน้า,นายนิพนธ์ บุญญามณี รมช. มหาดไทย กล่าวถึงความคืบหน้าการจัดการเลือกตั้งท้องถิ่นว่า จะเกิดขึ้นหลังร่าง พ.ร.บ.พิจารณางบประมาณรายจ่ายประจำปีงบประมาณ พ.ศ.2563 ผ่านความเห็นชอบจากสภาฯ เข้าใจจะเสร็จสิ้นกลางเดือน ก.พ. แล้ว ส.ส.จะใช้เวลาพิจารณา 105 วัน บวกกับ ส.ว. 20 วัน รวมเป็น 125 วัน ประมาณ 4 เดือน หลังสภาฯผ่านร่าง พ.ร.บ.งบประมาณปี 63 วาระแรกเมื่อวันที่ 20 ต.ค. ดังนั้น การเลือกตั้งท้องถิ่นอย่างเร็วคือหลังเดือน ก.พ.63 แต่จะเป็นเดือนไหนอยู่ที่ความพร้อม เมื่อถามว่าต้องพิจารณาจัดเลือกตั้งส่วนขององค์กรปกครองส่วนท้องถิ่นรูปแบบพิเศษอย่างพัทยาหรือ กทม.ก่อนหรือไม่ นายนิพนธ์กล่าวว่า ต้องมาพิจารณาและขึ้นอยู่กับความพร้อมของคณะกรรมการการเลือกตั้ง (กกต.) ด้วย,ประวิตร กำชับแก้น้ำท่วม–น้ำแล้ง,ที่ทำเนียบรัฐบาล น.ส.รัชดา ธนาดิเรก รองโฆษกประจำสำนักนายกรัฐมนตรี แถลงผลการประชุม ครม.ว่า พล.อ.ประวิตร วงษ์สุวรรณ รองนายกฯ รักษาการนายกฯ ประธานที่ประชุม ครม.ได้พูดถึงความห่วงใยต่อภัยน้ำท่วมน้ำแล้ง ที่สำนักพยากรณ์น้ำแห่งชาติแจ้งว่าจะมี 22 จังหวัด 56 อำเภอ สุ่มเสี่ยงจะเกิดภัยแล้ง จึงกำชับทุกหน่วยงานเร่งดูแลและสื่อสารให้ประชาชนเข้าใจ เตรียมวางแผนการเพาะปลูก หลายพื้นที่อยากให้เปลี่ยนมาปลูกพืชใช้น้ำน้อย ส่วนกระทรวงทรัพยากรธรรมชาติฯ เตรียมวางแผนขุดเจาะน้ำบาดาลไว้แล้ว พื้นที่สุ่มเสี่ยงน้ำท่วมจะนับจาก จ.นครศรีธรรมราชลงไป กระทรวงเกษตรฯเตรียมการช่วยเหลือไว้แล้ว และนายเฉลิมชัย ศรีอ่อน รมว.เกษตรฯ ได้แจ้งความคืบหน้าให้ ครม.รับทราบถึงการแก้ไขปัญหาสมัชชาคนจนที่มาร้องเรียน 3 เรื่องคือ ค่าชดเชยการสร้างเขื่อน มอบหมายกรมชลประทานไปเจรจาได้ข้อยุติแล้ว เรื่องที่ทำกินประชาชนพอใจ ส่วนความเดือดร้อนของผู้ปลูกมะพร้าว ไม่อยากเปิดให้นำเข้าจากต่างประเทศ เพราะจะทำให้ราคามะพร้าวในประเทศตกต่ำ,เทวัญ เชื่อสมัชชาคนจนรอแก้ ก.ม.ได้,นายเทวัญ ลิปตพัลลภ รมต.ประจำสำนักนายกฯกล่าวถึงความคืบหน้าการเจรจาแก้ไขปัญหากับกลุ่มสมัชชาคนจนที่ปักหลักชุมนุมบริเวณข้างกระทรวงศึกษาธิการว่า ได้นัดพบหารือกับกลุ่มสมัชชาคนจนแล้ว ที่ผ่านมาได้พูดคุยกันมาตลอด โดยนายกฯสั่งการให้รัฐมนตรีทุกกระทรวงที่รับผิดชอบ เช่น กระทรวงเกษตรฯ อุตสาหกรรม แรงงานและมหาดไทย ลงไปแก้ไขปัญหา มีหลายประเด็นที่เกี่ยวข้องกับการแก้กฎหมายต้องใช้เวลา และกลุ่มสมัชชาคนจนรับได้แม้จะใช้เวลา 2-3 ปีรอได้ ไม่ได้มีปัญหา,เปิดกรุ มนัญญา รวยจิ๊บๆ 67 ล้าน,วันเดียวกัน ที่สำนักงานป้องกันและปราบปรามการทุจริตแห่งชาติ (ป.ป.ช.) มีการเปิดเผยบัญชีทรัพย์สินของรัฐมนตรี และ ส.ส.ในรัฐบาล พล.อ.ประยุทธ์ จันทร์โอชา 7 ราย ได้แก่ 1. น.ส.มนัญญา ไทยเศรษฐ์ กรณีเข้ารับตำแหน่ง รมช.เกษตรและสหกรณ์ มีทรัพย์สิน 67,801,135 บาท มีหนี้สิน 3,036,967 บาท รวมมีทรัพย์สินมากกว่าหนี้สิน 64,764,168 บาท ทรัพย์สินส่วนใหญ่เป็นที่ดิน จ.อุทัยธานี และชลบุรี 19 รายการ มูลค่า 38.1 ล้านบาท รถยนต์ 6 คัน ราคา 8.6 ล้านบาท และทรัพย์สินอื่นๆ อาทิ ทองคำแท่ง 15 แท่ง แท่งละ 10 บาท มูลค่า 3.7 ล้านบาท 2.นายสุวิทย์ เมษินทรีย์ กรณีเข้ารับตำแหน่ง รมว.การอุดมศึกษา วิทยาศาสตร์ฯ มีทรัพย์สิน 93,320,924 บาท มีหนี้สิน 10.3 ล้านบาท รวมมีทรัพย์สินมากกว่าหนี้สิน 83,020,924 บาท ทรัพย์สินส่วนใหญ่เป็นโรงเรือนและสิ่งปลูกสร้าง ที่ดิน รวมถึงวัตถุโบราณ 139 ชิ้น เช่น เศียรพระ พระพุทธรูปลาว ศิวลึงค์เขมร หนุมานเขมร ครุฑเขมร เทวรูปอินเดีย เทวรูปเขมร เทวรูปอินเดีย รูปปั้นโบราณ มูลค่า 22.9 ล้านบาท 3.นายอุตตม สาวนายน กรณีเข้ารับตำแหน่ง รมว.คลัง มีทรัพย์สิน 223,866,935 บาท มีหนี้สิน 1,938,699 บาท ทรัพย์สินส่วนใหญ่เป็นเงินลงทุน ที่ดิน และโรงเรือนและสิ่งปลูกสร้าง,พิสิฐ อู้ฟู่ครองทรัพย์สิน 309 ล้าน,ขณะเดียวกันยังเปิดเผยบัญชีทรัพย์สินของนายพิสิฐ ลี้อาธรรม กรณีรับตำแหน่ง ส.ส.บัญชีรายชื่อ พรรคประชาธิปัตย์ มีทรัพย์สิน 309,058,676 บาท ทรัพย์สินส่วนใหญ่เป็นเงินลงทุน เงินฝากในบัญชีธนาคาร และทรัพย์สินอื่นๆ อาทิ ทองคำน้ำหนัก 40 บาท หนังสือ 2,000 เล่ม เหรียญ ธนบัตร แสตมป์โบราณ นายพรชัย อินทร์สุข กรณีรับตำแหน่ง ส.ส.พิจิตร พรรคพลังประชารัฐ มีทรัพย์สิน 8,211,536 บาท นายจุติ ไกรฤกษ์ รมว.การพัฒนาสังคมและความ–มั่นคงของมนุษย์ กรณีพ้นจากตำแหน่ง ส.ส.บัญชีรายชื่อ มีทรัพย์สิน 235,560,213 บาท และนายสมเกียรติ ศรลัมพ์ กรณีพ้นจากตำแหน่ง ส.ส.บัญชีรายชื่อ พรรคประชาภิวัฒน์ มีทรัพย์สิน 39,086,927 บาท,ป.ป.ช.ฟันโกงสอบ อบต.มหาสารคาม,นายวรวิทย์ สุขบุญ เลขาธิการ ป.ป.ช. แถลงว่าที่ประชุม ป.ป.ช.ชี้มูลความผิดผู้เกี่ยวข้อง 109 คนกรณีร่วมกันทุจริตเรียกรับเงินจากผู้สมัครสอบเป็นพนักงาน อบต.ในพื้นที่ จ.มหาสารคาม แลกกับการช่วยเหลือให้เป็นพนักงานส่วนตำบลใน จ.มหาสารคาม มีพฤติการณ์ร่วมกันวางแผน แบ่งหน้าที่กันตั้งแต่ร่วมกันจัดทำคะแนนผลสอบปลอมของผู้สมัครที่สอบไม่ผ่านให้เป็นผู้สอบผ่าน ปลอมลายมือชื่ออาจารย์และตรามหาวิทยาลัยที่จัดสอบ การไม่ลงคะแนนการสอบสัมภาษณ์ เพื่อให้แก้ไขคะแนนให้เป็นไปตามที่กลุ่มผู้ถูกกล่าวหาต้องการ พบว่ากลุ่มผู้ถูกกล่าวหาได้เรียกรับเงินจากผู้สมัครสอบที่ประสงค์จะเป็นผู้สอบได้ รายละ 500,000-650,000 บาท แล้วนำไปแบ่งให้นายหน้าที่เป็นผู้ติดต่อผู้สมัครสอบรายละ 50,000 บาท แบ่งให้อาจารย์มหาวิทยาลัยที่ร่วมขบวนการทำผลสอบอันเป็นเท็จ 3 ล้านบาท มอบให้ผู้ร่วมจัดทำผลคะแนนปลอมและคณะกรรมการพนักงานส่วนตำบล เพื่อให้ยุติการไต่สวนข้อเท็จจริงเมื่อมีการร้องเรียนทุจริตการสอบ 12 ล้านบาท,เชือดยกแก๊ง อบต.–จนท.109 คน,นายวรวิทย์กล่าวอีกว่า ผู้เกี่ยวข้องกับการทุจริตมี 4 กลุ่ม คือ 1.กลุ่มนายกองค์การบริหารส่วนตำบล (อบต.) 4 คน ได้แก่ นายทองใบ บาระพรม นายก อบต.ลาดพัฒนา นายสมบูรณ์ คำสอนทา นายก อบต.ห้วยแอ่ง นายเกริกฤทธิ์ อามาตร นายก อบต.เลิงใต้ นายสุภาพ ผาบพุทธา นายก อบต. เขวาไร่ ตามประมวลกฎหมายอาญา มาตรา 151 มาตรา 157 และมีมูลความผิดให้ต้องถอดถอนออกจากตำแหน่งตาม พ.ร.บ.สภาตำบลและองค์การบริหารส่วนตำบล พ.ศ. 2537 2.กลุ่มคณะกรรมการพนักงานส่วนตำบล จ.มหาสารคาม 17 คน ที่ร่วมกันลงมติให้ยุติตรวจสอบไต่สวนข้อเท็จจริง 3.กลุ่มจัดทำผลคะแนนเท็จและปลอมผลคะแนนสอบ 4 คน ที่เรียกรับเงินเพื่อจัดทำผลคะแนนอันเป็นเท็จ 4.กลุ่มเจ้าหน้าที่ 9 คนกรณีรับรองรายงานการประชุมคณะกรรมการสอบแข่งขันฯอันเป็นเท็จและกรรมการสอบสัมภาษณ์ไม่ลงคะแนนในตารางการให้คะแนน 5.กลุ่มผู้ได้รับการขึ้นบัญชีและบรรจุแต่งตั้งขององค์การบริหารส่วนตำบล 4 แห่งคือ อบต.ลาดพัฒนา อบต.ห้วยแอ่ง อบต.เลิงใต้ และ อบต.เขวาไร่ จำนวน 75 คน
ประวิตร แจงแค่พูดเล่นเชียร์ อภิรัชต์ ต่อคิวนั่งนายกฯ อุบไต๋ พปชร.อ้าแขนรับงูเห่าสีส้ม สนธิรัตน์ ยกคำพูด บิ๊กแดง
ประวิตร วงษ์สุวรรณ,อภิรัชต์ คงสมพงษ์,พรรคพลังประชารัฐ,งูเห่า,พรรคอนาคตใหม่,พรรคฝ่ายค้าน,ข่าวหน้า1,ข่าวทั่วไป